Til: Oslo kommune, Plan- og bygningsetaten (sendes pr e-post)

Kopi: Eirik Jacobsen, Slemdalsveien 89 G (sendes pr e-post)

Oslo, 3.januar 2020

**Saksnr 201704683 - Gaustadalléen 34, Gaustad sykehusområde**

Vi viser til korrespondanse og andre dokumenter fremlagt i reguleringssaken ovenfor, senest til *Fagrapport Gaustad sykehus. Støy fra helikoptertrafikk*, utarbeidet av SWECO AS og senest datert 09.12.2019.

Ris Vel representerer ca 1300 husstander inntil og vest for Rikshospitalet. Styret i foreningen frykter at den planlagte utbyggingen av sykehuset vil forringe bomiljøet og påføre beboere i nærområdet vesentlige ulemper og helserisiko. Vår bekymring gjelder både forholdene gjennom anleggsperioden og når det utvidete sykehuset settes i drift.

Beboere i de nærmeste eiendommene i Slemdalsveien 87 og 89 har i flere uttalelser pekt på alvorlige mangler ved det foreliggende beslutningsgrunnlaget i saken. Uttalelsene stiller spørsmål ved blant annet støy fra helikoptre, inngrep i barns leke- og friområder og hensynet til «stilleområdet» og det biologiske mangfoldet inntil og langs Sognsvannsbekken.

Styret i Ris Vel deler og stiller seg bak naboenes uttalelser.

SWECOs seneste fagrapport bekrefter at virkningene i nærområdet ikke er tilstrekkelig avklart. Landingsplasser for helikoptre er tenkt plassert på høytliggende takflater. Plasseringen skaper usikkerhet om utbredelsen av støy ved landing og take-off. Fagrapporten sier selv at det er *usikkerhet knyttet til det forventede antall boliger i rød sone*. Innflyvningsflatene legges nord- og sydover, nær parallelt med den «stille sonen».

De planlagte tiltakene griper inn i en viktig innfallsport til Marka. Arealene som berøres, er av stor betydning ikke bare for de nærmeste naboene, men for mange andre av Ris Vels medlemmer i et større nærområde.

Vi ber Plan- og bygningsetaten om å påse at også deres interesser blir hensyntatt i det videre planarbeidet.

Med vennlig hilsen

Ris Vel

Mathilde Fasting (sign.) Espen Eskeland (sign.)

Styreleder Styremedlem